
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 martie 2009

	Nr.
	27/161


R A P O R T

asupra proiectului de Lege pentru aprobarea Ordonanţei de urgenţă a Guvernului nr.1/2009 privind unele măsuri în domeniul salarizării personalului din sectorul bugetar
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 157 din 2 martie 2009, cu dezbaterea pe fond, în procedură de urgenţă, a proiectului de Lege pentru aprobarea Ordonanţei de urgenţă a Guvernului nr.1/2009 privind unele măsuri în domeniul salarizării personalului din sectorul bugetar.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.52/30.01.2009)

· avizul favorabil al Comisiei pentru buget, finanţe şi bănci (nr.22/179/12.03.2009)

· avizul favorabil al Comisiei juridice, de disciplină şi imunităţi (nr.31/275/10.03.2009)


Proiectul de lege are ca obiect de reglementare crearea cadrului legal pentru încadrarea şi salarizarea personalului din sectorul bugetar în perioada 1 ianuarie – 31 martie 2009, întrucât actele normative ce reglementează salarizarea personalului din sectorul bugetar în anul 2008 îşi încetează aplicabilitatea la data de 31 decembrie 2008, iar pentru anul 2009 salarizarea personalului bugetar nu a fost reglementată încă.


Totodată, ordonanţa reglementează modul de transformare a posturilor ocupate de persoane care ocupă funcţii de conducere în situaţia restructurării, precum şi modul de acordare a salariului de merit pentru personalul bugetar.

Comisia propune Plenului Camerei Deputaţilor aprobarea proiectului de lege cu amendamente. 
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 24 martie 2009 au participat, în conformitate cu prevederile art.55 din Regulamentul Camerei Deputaţilor, republicat:

· d-l Ion Gibescu – şef serviciu, Ministerul Muncii, Familiei şi Protecţiei Sociale 
· d-l lt.col. Gheorghe Mocanu – Direcţia legislativă, Ministerul Apărării Naţionale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 25 februarie 2009.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterilor, Comisia propune admiterea cu modificări a proiectului de lege, după cum urmează: 

Amendamente admise

În urma dezbaterilor, Comisia propune adoptarea proiectului de lege cu următoarele amendamente:

	Nr. crt.
	Text ordonanţă
	Text Senat
	Text propus de Comisie

(autorul amendamentului)
	Motivarea

amendamentelor propuse

	1
	__
	Titlul legii

Lege pentru aprobarea Ordonanţei de urgenţă a Guvernului nr.1/2009 privind unele măsuri în domeniul salarizării personalului din sectorul bugetar

	Nemodificat 
	

	2
	__
	Articol unic. – Se aprobă Ordonanţa de urgenţă a Guvernului nr.1 din 29 ianuarie 2009 privind unele măsuri din domeniul salarizării personalului din sectorul bugetar, publicată în Monitorul Oficial al României, Partea I, nr.60 din 30 ianuarie 2009.


	Articol unic. – Se aprobă Ordonanţa de urgenţă a Guvernului nr.1 din 29 ianuarie 2009 privind unele măsuri în domeniul salarizării personalului din sectorul bugetar, publicată în Monitorul Oficial al României, Partea I, nr.60 din 30 ianuarie 2009, cu următoarea modificare:
Autor: d-l deputat Victor Paul Dobre


	Pentru corelare cu titlul legii.

Pentru respectarea normelor de tehnică legislativă, ca urmare a introducerii unui nou text, care vizează abrogarea lit.e) a art.1 din ordonanţa de urgenţă.

	3
	Titlul ordonanţei

Ordonanţă de urgenţă privind unele măsuri în domeniul salarizării personalului din sectorul bugetar

	__
	Nemodificat 
	

	4
	Art.1, lit.a) – d)

Art.1. – Sunt şi rămân în vigoare până cel mai târziu la data de 31 martie 2009 următoarele acte normative:

a) Ordonanţa Guvernului nr.10/2008 privind nivelul salariilor de bază şi al altor drepturi ale personalului bugetar salarizat potrivit Ordonanţei de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr.II si III la Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, precum şi unele măsuri de reglementare a drepturilor salariale şi a altor drepturi ale personalului contractual salarizat prin legi speciale, publicată în Monitorul Oficial al României, Partea I, nr.79 din 1 februarie 2008, aprobată cu modificări prin Legea nr.177/2008, cu modificările şi completările ulterioare. 
b) Ordonanţa Guvernului nr.9/2008 pentru modificarea Ordonanţei Guvernului nr.6/2007 privind unele măsuri de reglementare a drepturilor salariale şi a altor drepturi ale funcţionarilor publici până la intrarea în vigoare a legii privind sistemul unitar de salarizare şi alte drepturi ale funcţionarilor publici, precum şi creşterile salariale care se acordă funcţionarilor publici în anul 2007, aprobată cu modificări prin Legea nr.232/2007, şi pentru acordarea unor creşteri salariale pentru funcţionarii publici în anul 2008, publicată în Monitorul Oficial al României, Partea I, nr.80 din 1 februarie 2008, aprobată prin Legea nr.238/2008.

c) Ordonanţa Guvernului nr.17/2008 pentru modificarea şi completarea Ordonanţei de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar, publicată în Monitorul Oficial al României, Partea I, nr.83 din 1 februarie 2008, aprobată cu modificări prin Legea nr.304/2008.

d) Ordonanţa Guvernului nr.16/2008 privind nivelul salariilor de bază şi al altor drepturi ale personalului care îşi desfăşoară activitatea în sistemul sanitar-veterinar, publicată în Monitorul Oficial al României, Partea I, nr.84 din 1 februarie 2008, aprobată cu modificări şi completări prin Legea nr.272/2008.


	__
	Nemodificate
	

	5


	Art.1, lit.e) 

e) Ordonanţa Guvernului nr.8/2008 pentru modificarea şi completarea Legii nr. 138/1999 privind salarizarea şi alte drepturi ale personalului militar din instituţiile publice de apărare naţională, ordine publică şi siguranţă naţională, precum şi acordarea unor drepturi salariale personalului civil din aceste instituţii şi pentru modificarea Ordonanţei Guvernului nr. 38/2003 privind salarizarea şi alte drepturi ale poliţiştilor şi a Ordonanţei Guvernului nr. 64/2006 privind salarizarea şi alte drepturi ale funcţionarilor publici cu statut special din sistemul administraţiei penitenciare, publicată în Monitorul Oficial al României, Partea I, nr.78 din 31 ianuarie 2008.


	__
	- La articolul 1, litera e) se abrogă.

Autori: Comisia pentru apărare, ordine publică şi siguranţă naţională şi d-nii deputaţi Victor Paul Dobre, George Scutaru şi Mihăiţă Calimente
	Ordonanţa Guvernului nr.8/2008 nu este o lege cu caracter temporar. Ca atare, această ordonanţă nu îşi încetează aplicabilitatea la data de 31 decembrie 2008.

Dintr-o eroare, a fost introdusă în lista actelor normative pentru care se prelungeşte termenul de aplicabilitate şi pentru anul 2009.

În cazul în care s-ar păstra acest text şi prevederile O.G. nr.8/2008 şi-ar înceta aplicabilitatea la 31 martie 2009, salarizarea personalului din sistemul de apărare, ordine publică şi siguranţă naţională ar reveni la nivelul anului 2007, ceea ce ar crea grave deficienţe de funcţionare şi ar reduce drastic activitatea carierei în acest domeniu.



	6
	Art.1, lit.f)-g)

f) Ordonanţa Guvernului nr.13/2008 privind creşterile salariale aplicabile judecătorilor, procurorilor şi altor categorii de personal din sistemul justiţiei pentru anul 2008, publicată în Monitorul Oficial al României, Partea I, nr.81 din 1 februarie 2008, aprobată prin Legea nr.209/2008.

 g) Ordonanţa Guvernului nr.14/2008 privind creşterile salariale care se vor acorda în anul 2008 controlorilor financiari din cadrul Curţii de Conturi, salarizaţi potrivit Ordonanţei de urgenţă a Guvernului nr.160/2000 privind salarizarea controlorilor financiari din cadrul Curţii de Conturi, publicată în Monitorul Oficial al României, Partea I, nr.81 din 1 februarie 2008, aprobată prin Legea nr.237/2008.

	__
	Nemodificate
	

	7
	Art.2. - La articolul 11 alineatul (1), literele a) şi b) din Ordonanţa Guvernului nr.15/2008 privind creşterile salariale ce se vor acorda în anul 2008 şi în anul 2009 personalului din învăţământ, publicată în Monitorul Oficial al României, Partea I, nr. 82 din 30 ianuarie 2008, aprobată cu modificări prin Legea nr.221/2008, cu modificările şi completările ulterioare, se modifică şi vor avea următorul cuprins:

"a) pentru perioada 1 ianuarie-31 martie 2009, coeficienţii de multiplicare şi valorile coeficientului de multiplicare 1,000 sunt prevăzuţi pentru toate funcţiile didactice şi didactice auxiliare în anexele nr. 1.1a, 1.2a, 2a şi 3a;

b) pentru perioada 1 aprilie-31 august 2009 se va acorda o treime din creşterea salariilor de bază obţinute prin aplicarea coeficienţilor de multiplicare şi a valorilor coeficientului de multiplicare 1,000 prevăzuţi pentru toate funcţiile didactice şi didactice auxiliare în anexele nr.1.1b, 1.2b, 2b şi 3b;".


	__
	Nemodificat 
	

	8
	Art.3. - Valorile coeficientului de multiplicare 1,000 prevăzute în anexele nr.1.1a, 1.2a, 2a, 3a, 1.1b, 1.2b, 2b şi 3b la Ordonanţa Guvernului nr.15/2008, aprobată cu modificări prin Legea nr.221/2008, cu modificările şi completările ulterioare, se aplică corespunzător perioadelor stabilite la art.2 din prezenta ordonanţă de urgenţă.


	__
	Nemodificat 
	

	9
	Art.4. - (1) Persoanele care ocupă funcţii de conducere în instituţiile şi autorităţile publice care sunt supuse restructurării vor fi trecute pe un post vacant în cadrul structurii organizatorice aprobate potrivit legii.

(2) În cazul în care postul vacant este inferior postului aferent funcţiei de execuţie a persoanei care a ocupat funcţia de conducere, postul vacant va fi transformat la acel nivel.

(3) În situaţia în care în cadrul structurii organizatorice, aprobată potrivit legii, nu există un post vacant, se transformă postul propriu al persoanei care a ocupat funcţia de conducere la nivelul funcţiei de execuţie avute de aceasta.


	__
	Nemodificat 
	

	10
	Art.5. - Personalul care beneficiază de salariul de merit se stabileşte o dată pe an, după aprobarea bugetelor anuale, cu respectarea şi a celorlalte prevederi din actele normative care reglementează modul de acordare a salariului de merit.


	__
	Nemodificat 
	





PREŞEDINTE,






SECRETAR,





Victor Paul Dobre





Kerekes Karoly

Şef serviciu, 

Consilier Elena MESAROŞ

